Diari Oficial de la Generalitat Valenciana


Sumari del DOGV 5955, del 16-02-2009 (2009/1615)

ORDE de 2 de febrer de 2009, de la Conselleria d'Agricultura, Pesca i Alimentació, per la qual es modifica l'Orde de 26 de novembre de 2007 de la Conselleria d'Agricultura, Pesca i Alimentació, per la qual s'establixen normes d'ordenació i d'ajudes en el sector de la pesca i l'aqüicultura.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5955

Data del DOGV
:   16-02-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/1615


Data del document
:   02-02-2009

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

Anàlisi jurídica

 Descriptors 

:   * legislació
    * aqüicultura
    * IFOP
    * pescador
    * empresa privada
    * suport econòmic
    * flota pesquera
    * vaixell pesquer
    * indústria pesquera

ORDE de 2 de febrer de 2009, de la Conselleria d'Agricultura, Pesca i Alimentació, per la qual es modifica l'Orde de 26 de novembre de 2007 de la Conselleria d'Agricultura, Pesca i Alimentació, per la qual s'establixen normes d'ordenació i d'ajudes en el sector de la pesca i l'aqüicultura. [2009/1615]  
En l'Orde de 26 de novembre de 2007, de la Conselleria d'Agricultura, Pesca i Alimentació (DOCV núm. 5679, de 14.01.2008), s'establixen normes d'ordenació i d'ajudes en el sector de la pesca i l'aqüicultura, ajudes que estan previstes en el títol IV del Reglament (CE) núm. 1198/2006, del Consell, de 27 de juliol de 2006, relatiu al Fons Europeu de la Pesca (FEP).  
En l'article 7.2 del Reglament (CE) núm. 1198/2006 es va establir que els articles 87, 88 i 89 del Tractat no seran aplicables a les contribucions financeres dels estats membres a operacions cofinançades pel FEP i previstes en l'àmbit d'un programa operatiu. El programa operatiu d'Espanya va ser aprovat per mitjà de la Decisió de 13 de desembre de 2007, de la Comissió (GEW 7730 ES 14 FPO 001).  
En el Reglament (CE) núm. 744/2008, del Consell, de 24 de juliol de 2008, s'establix una acció específica temporal per a promoure la reestructuració de les flotes pesqueres de la Comunitat Europea afectades per la crisi econòmica. Esta acció revestix la forma d'un règim especial emmarcat en el Fons Europeu de la Pesca (FEP), que preveu mesures de caràcter general i específic que complementen i establixen excepcions a algunes disposicions dels reglaments (CE) núm. 2371/2002 i (CE) núm. 1198/2006.  
En l'Orde de 2 de gener de 1995, de la Conselleria d'Agricultura, Pesca i Alimentació, es van establir ajudes per a la paralització temporal de la flota pesquera (DOGV núm. 2431, de 19.01.1995), i l'any 2008, per mitjà de la Resolució de 15 d'abril de 2008, de la Conselleria d'Agricultura, Pesca i Alimentació, es van convocar ajudes a la paralització temporal basades en esta disposició i en l'Orde de 26 de novembre de 2007 anteriorment esmentada. D'altra banda, en l'Orde d'1 de març de 1995, de la Conselleria d'Agricultura, Pesca i Alimentació, es va establir un sistema d'ajudes per a accions formatives en el sector maritimopesquer (DOGV núm. 2471, de 16.03.1995), i l'any 2008, per mitjà de la Resolució de 18 d'abril de 2008, de la Conselleria d'Agricultura, Pesca i Alimentació, es van convocar ajudes a accions formatives en el sector maritimopesquer, basades en esta disposició i en l'Orde de 26 de novembre de 2007 esmentada adés.  
Tenint en compte que les ajudes a la paralització temporal es troben previstes en l'article 24 del Reglament (CE) núm. 1198/2006 i en els articles 6 i 15 del Reglament (CE) núm. 744/2008 i, al mateix temps, les ajudes per a accions formatives del sector pesquer es troben previstes en l'article 37i del Reglament (CE) núm. 1198/2006, cal procedir a la derogació de les disposicions de les dos mesures de l'any 1995 i englobar les dos accions dins de l'Orde de 26 de novembre de 2007, per la qual s'establixen les bases de les ajudes del FEP.  
Esta línia d'ajudes es troba en el supòsit previst en l'article 3.4 del Decret 147/2007, de 7 de setembre, del Consell.  
Per tot això, vista la proposta de la Direcció General d'Empreses Agroalimentàries i Desenvolupament del Medi Rural, en l'exercici de les funcions que tinc atribuïdes,  
ORDENE  
Article 1. Modificació de l'Orde de 26 de novembre de 2007, de la Conselleria d'Agricultura, Pesca i Alimentació, per la qual s'establixen normes d'ordenació i d'ajudes en el sector de la pesca i l'aqüicultura.  
Es modifica l'Orde de 26 de novembre de 2007, en els termes següents:  
Un  
Es modifica el paràgraf cinqué de l'article 2, que queda redactat en els termes següents:  
«- En inversions a bord de vaixells pesquers: els propietaris dels vaixells o algun d'ells quan així ho autoritzen els altres propietaris.»  
S'afig un nou paràgraf al final de l'article 2, que queda redactat en els termes següents:  
«- En paralització temporal de vaixells: els propietaris dels vaixells, o algun d'ells quan així ho autoritzen els altres propietaris, els armadors i els tripulants.  
- En accions formatives: les organitzacions representatives del sector de la pesca i l'aqüicultura.»  
Dos  
S'introduïx en l'article 9, apartat 1, al final del primer paràgraf, un nou text amb la redacció següent:  
«També li serà aplicable el Reglament (CE) núm. 744/2008, del Consell, de 24 de juliol de 2008, pel qual s'establix una acció específica temporal per a promoure la reestructuració de les flotes pesqueres de la Comunitat Europea afectades per la crisi econòmica, i altres disposicions concordants amb la matèria.»  
Tres  
Es modifica l'apartat 5 de l'article 11, amb la redacció següent:  
«No seran admeses les sol·licituds d'ajuda referents a accions que hagen sigut iniciades abans de la presentació de la sol·licitud d'ajuda, llevat de les de paralització temporal.  
En les inversions a bord de vaixells pesquers en què hi haja acta d'inspecció prèvia a l'autorització, es prendrà la data d'esta acta com a data de no-inici.»  
S'introduïx en l'article 11 un nou apartat 13, amb la redacció següent:  
«13. En paralització temporal, caldrà complir els requisits següents:  
a) El vaixell de pesca haurà de pertànyer a la tercera llista del Registre de Matrícula de Vaixells, tindre port base a la Comunitat Valenciana, en situació d'alta en el Cens de la Flota Pesquera Operativa, i estar autoritzat per a la modalitat subjecta a paralització.  
b) El vaixell de pesca haurà de demostrar activitat pesquera durant un mínim de 120 dies en els 12 mesos immediatament anteriors a la primera data de la sol·licitud de parada o haja reemplaçat un vaixell oferit com a baixa que n'haja tingut, segons certificat de Capitania Marítima.  
c) El vaixell de pesca haurà d'acreditar la seua inactivitat durant la parada, per mitjà de certificat de la Capitania Marítima de depòsit de rol.  
d) En el període de paralització del vaixell, es comptabilitzaran únicament els dies hàbils de pesca que resulten en descomptar del total de dies parats els dissabtes, diumenges i festius del calendari oficial de la Generalitat.  
e) Els pescadors que sol·liciten una prima com a tripulants d'un vaixell en paralització temporal hauran d'haver format part de la tripulació en embarcacions de la Comunitat Valenciana en els sis mesos anteriors a la presentació de la sol·licitud de parada, segons certificat de l'Institut Social de la Marina, i no interrompre esta activitat fins a l'inici de la parada. Estes ajudes són incompatibles amb la percepció de subsidis per desocupació i amb qualsevol altra prestació o ajuda pública derivada de la paralització, com també amb l'exercici d'altres activitats professionals. Els treballadors que no tinguen dret a cap tipus de subsidi de desocupació ho acreditaran per mitjà de certificat de l'Institut Social de la Marina.»  
S'introduïx en l'article 11 un nou apartat 14, amb la redacció següent:  
«14. Les ajudes per a accions formatives requeriran una memòria explicativa amb les característiques de l'acció que cal realitzar, que comprendrà almenys lloc i domicili de celebració, calendari, horari, relació de participants amb indicació de la seua vinculació al sector marítim pesquer i adjuntar-hi còpia del seu DNI, relació del professorat amb l'acreditació de les seues titulacions i currículum, i pressupost detallat de l'acció que cal desenvolupar. S'establix un mínim de 15 alumnes per curs.  
Les despeses computables, a l'efecte de la concessió de la subvenció, seran únicament les de personal docent, despeses corrents i assegurances d'accidents. Les despeses de gestió i organització seran inferiors al 15% de les despeses computables sense sobrepassar la quantia de 1.200 euros per curs.  
Les ajudes s'emmarquen dins de l'article 37i del Reglament (CE) 1198/2006, i tenint en compte l'interés col·lectiu de la formació i que es tracte d'organitzacions representatives del sector, s'aplicaran al grup 1 de l'annex II d'este reglament.»  
S'introduïx en l'article 11 un nou apartat 15, amb la redacció següent:  
«15. La compensació socioeconòmica no renovable a pescadors per paralització definitiva només podrà concedir-se una vegada en tot el període de vigència del FEP. Esta ajuda és incompatible amb qualsevol altra ajuda de les previstes en la mesura 1.5 del Programa Operatiu FEP.»  
Quatre  
S'elimina del segon paràgraf de l'article 13, apartat 1ª, la frase final:  
«Les empreses presentaran el balanç de l'últim any.»  
Cinc  
Es modifiquen els apartats 3 i 4 de l'article 14, que queda redactat en els termes següents:  
«3. En equipaments portuaris i comercialització en establiments de primera venda:  
- Projecte tècnic visat i signat o memòria valorada i factures proforma. Les inversions superiors a 100.000 euros requeriran projecte tècnic.  
4. En aqüicultura:  
- Projecte tècnic visat i signat o memòria valorada i factures proforma. Les inversions superiors a 100.000 euros requeriran projecte tècnic.»  
S'introduïx en l'article 14 un nou apartat 7, amb la redacció següent:  
«7. En paralització temporal, certificat del Registre Mercantil acreditatiu de la titularitat del vaixell o, en cas de tractar-se d'armador no propietari, el document acreditatiu d'esta condició. Esta documentació només caldrà aportar-la en la primera sol·licitud que s'efectue i tindrà validesa per a tot el programa que finalitza el 2013. En el cas que hi haja canvis posteriors en la titularitat o condició d'armador, caldrà aportar-la novament.»  
Sis  
En l'article 16 es modifica la prioritat 1ª de l'apartat 1.A en el sentit següent:  
«1. Compensacions socioeconòmiques no renovables a pescadors per paralització definitiva.»  
En l'article 16, apartat 1.B, es modifiquen les prioritats 1ª i 5ª en el sentit següent:  
«1. Paralització definitiva de vaixells de més de 20 anys d'edat.»  
«5. Paralització definitiva de vaixells de 10 a 20 anys d'edat.»  
S'introduïx en l'article 16, apartat 1, un nou punt C amb la redacció següent:  
«C. En les mesures referents a la línia d'ajuda econòmica de paralització temporal, per mitjà de parades biològiques, l'orde de prioritats per a l'aprovació de les ajudes és el que s'establix:  
1. Armadors o propietaris de la modalitat de pesca d'encerclament.  
2. Armadors o propietaris de les modalitats de pesca d'arrossegament i palangre de superfície.  
3. Tripulants d'embarcacions que no tinguen dret a subsidi de desocupació.  
4. Resta de tripulants.  
Si quan s''arribe a una prioritat determinada el crèdit existent, una vegada adjudicades les ajudes en les prioritats anteriors, és insuficient per a eixa prioritat, es prorratejaran les ajudes entre totes les sol·licituds d'esta, i no es concediran més ajudes en les prioritats següents.»  
En l'article 16, es modifica l'apartat 2.4ª en el sentit següent:  
«a) Per cada any que supere els 20 anys d'edat del vaixell: 1 punt.»  
En l'article 16, es modifica l'apartat 2.9ª en el sentit següent:  
«a) Per cada any que supere els 10 anys d'edat del vaixell: 1 punt, fins a un màxim de 10 punts.»  
S'introduïx en l'article 16 un nou apartat 3, amb la redacció següent:  
«3. En les mesures referents a accions de la línia d'ajuda de formació maritimopesquera s'establixen els criteris ponderats d'atorgament de la subvenció amb les puntuacions que s'indiquen:  
a) Per cada curs de mariner pescador: 10 punts.  
b) Per cada curs de patró local de pesca o costaner polivalent: 4 punts per secció.  
c) Per cada altre curs de formació obligatòria per a exercir l'activitat professional de pescador: 2 punts.  
d) Per cada alumna: 0,2 punts.  
e) Per cada alumne/a del sector pesquer: 0,2 punts.  
f) Per cada alumne/a menor de 40 anys: 0,2 punts.  
g) Ajudes anteriors: no tindre en esta mesura ajudes concedides en les dos últimes convocatòries: 2 punts. En alguna de les dos: 1 punt.»  
Set  
S'afig en l'article 18 un nou apartat 8, amb la redacció següent:  
«8. S'anul·laran les ajudes concedides a les embarcacions que no realitzen tot el període de paralització aprovat o que, en eixe període, es dediquen a altres activitats marítimes, llevat de les que, dins del període, han causat baixa en el Cens de la Flota.»  
Huit  
S'afig en l'article 19 un nou apartat 4.5, amb la redacció següent:  
«4.5. En paralització temporal  
a) En ajudes als propietaris o armadors:  
- Certificat emés per la Capitania Marítima que acredite la inactivitat pesquera objecte d'ajuda.  
b) En ajudes als treballadors:  
- Certificat emés per l'Institut Social de la Marina que acredite la inactivitat laboral en el període de parada i l'absència de percepció d'ajudes per desocupació.»  
S'afig en l'article 19 un nou apartat 4.6, amb la redacció següent:  
«4.6. En accions formatives  
Les despeses de gestió i organització es justificaran per mitjà de declaració de l'entitat organitzadora, amb una memòria sobre el desenvolupament del curs, assistència a este i objectius aconseguits.»  
Nou  
S'hi afig una disposició transitòria quarta amb la redacció següent:  
«Quarta  
En el cas que hi haja resolució d'imports globals màxims posterior al 31 de març, s'obrirà un nou termini de presentació de sol·licituds de quinze dies hàbils comptadors des de l'endemà de la publicació de la resolució mencionada.»  
Deu  
S'afig a la disposició derogatòria un nou paràgraf, amb la redacció següent:  
«Queden derogades les disposicions següents:  
- Orde de 6 de novembre de 1991, del conseller d'Agricultura i Pesca, per la qual s'establixen ajudes en forma de subvenció per al sector pesquer i de l'aqüicultura de la Comunitat Valenciana.  
- Orde de 2 de gener de 1995, de la Conselleria d'Agricultura, Pesca i Alimentació, per la qual s'establixen ajudes per a la paralització temporal de la flota pesquera.  
- Orde d'1 de març de 1995, de la Conselleria d'Agricultura, Pesca i Alimentació, per la qual s'establix un sistema d'ajudes per a accions formatives en el sector maritimopesquer.  
- Orde de 3 de març de 1997, de la Conselleria d'Agricultura, Pesca i Alimentació, per la qual es modifica l'Orde d'1 de març de 1995, de la Conselleria d'Agricultura, Pesca i Alimentació, d'ajudes per a accions formatives en el sector maritimopesquer.  
- Orde de 31 de juliol de 2002, de la Conselleria d'Agricultura, Pesca i Alimentació, per la qual les ajudes per a accions formatives en el sector maritimopesquer regulades per mitjà de l'Orde d'1 de març de 1995, de la Conselleria d'Agricultura, Pesca i Alimentació, es limiten a l'organització de les accions per part d'entitats de dret públic.  
- L'article 2 de l'Orde de 24 de febrer de 2005, de la Conselleria d'Agricultura, Pesca i Alimentació, per la qual es publica l'import global màxim que finança, per a 2005, les ajudes per a accions formatives en el sector maritimopesquer i es modifiquen les seues bases reguladores en vigor.»  
DISPOSICIÓ FINAL  
Esta orde entrarà en vigor l'endemà de la publicació en el Diari Oficial de la Comunitat Valenciana.  
València, 2 de febrer de 2009  
La consellera d'Agricultura, Pesca i Alimentació,  
MARITINA HERNÁNDEZ MIÑANA.